Nariadenie Komisie (ES) č. 2306/2002
z 20. decembra 2002,
ktorým sa stanovujú podrobné pravidlá na uplatnenie nariadenia Rady (ES) č. 104/2000 ohľadom oznámenia cien dovozených produktov rybolovu
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
vzhľadom na nariadenie Rady (ES) č. 104/2000 zo 17. decembra 1999 o spoločnej organizácii trhov s produktmi rybolovu a akvakultúry [1], najmä na jeho článok 29 ods. 5,
keďže:
(1) článok 29 ods. 4 nariadenia (ES) č. 104/2000 vyžaduje, aby členské štáty Komisii pravidelne oznamovali ceny a množstvá dovozu určitých produktov, ktoré zaznamenali na trhoch alebo v prístavoch;
(2) by sa mal vypracovať nový zoznam trhov a prístavov, v ktorých sa zaznamenáva dovoz na zohľadnenie skutočného objem dovozu;
(3) by sa malo prijať ustanovenie na rýchly prenos údajov potrebných na monitorovanie referenčných cien v novom elektronickom formáte;
(4) nariadenie Komisie (ES) č. 2211/94 z 12. septembra 1994, ktorým sa stanovujú podrobné pravidlá na uplatnenie nariadenia Rady (EHS) č. 3759/92 ohľadne oznámenia cien dovezených produktov rybolovu [2], naposledy zmenené a doplnené nariadením (ES) č. 2805/1999 [3] by sa preto malo zrušiť;
(5) opatrenia stanovené v tomto nariadení sú v súlade so stanoviskom Riadiaceho výboru pre produkty rybolovu,
PRIJALA TOTO NARIADENIE:
Článok 1
1. Členské štáty oznámia Komisii ceny a množstvá dovozu produktov uvedených na zozname v prílohách I, II, III a IV nariadenia (ES) č. 104/2000, pre ktoré je stanovená referenčná cena a ktoré sú uvedené do voľného obehu. Táto informácia sa člení podľa TARIC kódu a dátumu predloženia dovoznej deklarácie.
2. Požiadavka oznámenia ceny Komisii platí aspoň na produkty uvedené do voľného obehu na trhoch a prístavoch uvedených v tabuľke 3 prílohy.
3. Oznámenie sa uskutočňuje do 25. dňa každého mesiaca alebo v prvý pracovný deň po tomto dni, ak sa produkty do voľného obehu uviedli medzi prvým a pätnástym dňom mesiaca, a do 10. dňa nasledujúceho mesiaca alebo v prvý pracovný deň po tomto dni, ak sa produkty do voľného obehu uviedli medzi 16. a posledným dňom mesiaca. Komisii sa zasielajú oznámenia elektronickou poštou vo forme uvedenej v prílohe.
Článok 2
Nariadenie (ES) č. 2211/94 sa ruší.
Článok 3
Toto nariadenie nadobúda účinnosť 1. januára 2003.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 20. decembra 2002